[VISUOTINIS NARIŲ SUSIRINKIMAS DAVĖ STARTĄ NAUJŲ DARBŲ PRADŽIAI](http://pajuriokrastas.lt/?p=1373" \o "Permanent Link to VISUOTINIS NARIŲ SUSIRINKIMAS DAVĖ STARTĄ NAUJŲ DARBŲ PRADŽIAI)

2016 m. lapkričio 3 d., Vėžaičių konferencijų centre vykusiame neeiliniame visuotiniame narių susirinkime pristatyta VVG „Pajūrio kraštas“ 2016-2023 m. vietos plėtros strategija. VVG pirmininkė, VPS administravimo vadovė Raimonda Damulienė  apibūdino strategijos priemones, veiklos sritis, pristatė galimus pareiškėjus. Vietos projektų įgyvendinimui skirta  2 385 468 Eur.  Pirmajam strategijos prioritetui „Verslumo kaimo vietovėse skatinimas, ekonominio gerbūvio kūrimas“   planuojama skirti 76,09 proc. paramos lėšų,  antrajam prioritetui  „Gyvenimo kokybės, socialinės aplinkos kaimo vietovėse gerinimas ir gyventojų bendradarbiavimo skatinimas“  įgyvendinti – 23, 91 proc. paramos lėšų. Vietos plėtros strategijoje numatyta įgyvendinti šias priemones: „Ūkio ir verslo plėtra“, „Investicijos į materialųjį turtą“, „Pelno nesiekiančių organizacijų verslumo ir partnerystės skatinimas“, „Parama investicijoms į kaimo socialinę infrastruktūrą ir kraštovaizdžio gerinimą“.

Vietos veiklos grupės nariai ir gausiai susirinkę svečiai buvo supažindinti ir su vietos projektų atrankos procesu, kuris gerokai skirsis nuo jau įgyvendintos strategijos vertinimo proceso. Strategijos įgyvendinimą VVG pasiruošusi pradėti dar šiais metais, bet pradžios laikas priklauso ir nuo Nacionalinės mokėjimo agentūros, kuri gali nesuspėti šiais metais parengti reikalingus dokumentus.

Visuotinio susirinkimo dalyvių nuomonės išsiskyrė dėl atrankos kriterijų pareiškėjams. Pirmininkė akcentavo, kad VVG turi užtikrinti kokybišką strategijos įgyvendinimą, o keitimus strategijoje bus galima daryti po metų. Už pakeitimus ir strategijos įgyvendinimą vienbalsiai balsavo visi VVG nariai.

Susirinkimas pakoregavo ir VVG valdybos sudėtį – vietoj iš valdybos pasitraukusios Kisinių kaimo bendruomenės atstovės Donaldos Saulės Surplytės buvo išrinktas Jakų bendruomenės centro pirmininkas Kęstutis Dvarionas.

VšĮ Vietos gamintojų gildijos, kurios steigėja – VVG „Pajūrio kraštas“ , l. e. p. direktorė Vida Riaukienė pristatė nuveiktus darbus bei problemas, kurias padėti spręsti pavesta VVG valdybai.

Vėžaičių konferencijų centro kieme buvo pasodinta Žemės ūkio ministerijos padovanota obelaitė, kuri, kaip ir vietos plėtros strategija, po penkerių metų turėtų visus pradžiuginti savo vaisiais.